Despre viața Sfântului Ierarh Diadoh, episcop al Foticeii din Epirul vechi (nordul Greciei) nu se cunosc prea multe date. Semnătura sa apare pe o scrisoare din 458 adresată împăratului Leon I, în care este amintită moartea patriarhului Proterie din Alexandria, ucis de monofiziți.
Scrieri ale Sfântului
Sub numele lui Diadoh e cunoscută o scriere de tip duhovnicesc împărțită în 100 de capete (cuvântări), pe care Sfântul Maxim Mărturisitorul și Sofronie din Ierusalim (sec. VII) o citează și îl socotesc pe acesta drept autor.
Totodată, de la el a mai rămas o "Vedere", text care prezintă un dialog purtat în vis cu Sfântul Ioan Botezătorul, în care se discută despre vederea lui Dumnezeu pe pământ și în viața viitoare.
Cele 100 de capete reprezintă un tratat complet asupra vieții duhovnicești, al cărei ultim scop este unirea sufletului cu Dumnezeu prin dragoste (capete 1-2).
Scrierile sale cuprinzând în esență învățături dogmatice și sfaturi duhovnicești.
Combaterea masalianismului
Remarcând distincția dintre "chipul" lui Dumnezeu în om și "asemănarea" cu El (capete 4, 88), Sfântul Ierarh Diadoh încearcă să combată masalianismul (erezie care afirma faptul că Botezul nu alungă pe diavol din sufletul omului, așadar nu șterge nici păcatul cu totul, ci în omul botezat sălășluiește și harul, și păcatul; și Duhul Sfânt, și Diavolul).
Pe această cale, Sfântul Ierarh argumentează că dacă până la Botez înăuntrul sufletului se află diavolul de la botez înăuntrul lui sălășluiește harul, iar diavolul e scos afară.
"Abia după ce am sporit în ‹asemănare›, în dragoste, ni se face și harul ‹simțit›. Harul, cum am zis, chiar din clipa în care ne botezăm se ascunde în adâncul minții".
––––––––––––––––––––––––––––––––––––––––
Trăirea mistică de care ne vorbește Sfântul Diadoh se consolidează în jurul rugăciunii, singura în stare să alunge gândurile rele. "Deci dacă mintea va fi aflată ținând în amintire fierbinte numele sfânt al Domnului Iisus și se va folosi ca de o armă de numele acela preasfânt și preamărit, va pleca amăgitorul viclean" (capete 31,32).
Înscrierea în calendarul bisericii române ortodoxe s-a făcut în anul 2021. El se prăznuiește în fiecare an pe 29 martie, alături de Sfinții Mucenici Marcu, episcopul Aretuselor, și Chiril diaconul.
Scrieri ale Sfântului Diadoh se găsesc în volumul I din Filocalie.
(Sursă: https://basilica.ro/date-despre-sfantul-diadoh-al-foticeii-cel-mai-nou-sfant-inscris-in-calendarul-bisericii-noastre/)
Sinaxarul video: